**„ЕЛ БИ БУРГАРИКУМ" ЕАД**

„Ел Би Булгарикум" ЕАД (Дружеството) е правоприемник на част от дейността на Държавно стопанско обединение „Млечна промишленост", създадено през 1965 г. На основание Решение № 32 от 1990 г. на МЗХП във връзка с ПМС 110 от 14 ноември 1990 г. за прекратяване на дейността на ДСО „Млечна промишленост", е регистрирана ДФ „Ел Би Булгарикум". Впоследствие с решение от 04.08.1993 г. на Софийски градски съд, държавната фирма е преобразувана в еднолично акционерно дружество по Търговския закон. Дружеството е вписано в Търговския регистър и регистъра на ЮЛНЦ към Агенцията по вписванията с ЕИК 831622969. „Ел Би Булгарикум" ЕАД е със седалище и адрес на управление: гр. София, п.к. 1113, р-н Изгрев, ул. „Тинтява“ № 86.

Дружеството е с регистриран предмет на дейност: „научно-изследователска и развойна, външноикономическа, лицензионна, посредническа, консултантска, сервизна, рекламно-издателска и информационна, производство на млечни продукти, чисти култури, машини, резервни части, опаковки, търговия с млечни продукти, инженерингова дейност, транспортно обслужване“.

Едноличен собственик на капитала на Дружеството е „Държавна консолидационна компания" ЕАД.

Дружеството е с едностепенна система на управление - Съвет на директорите.

Дейността на „Ел Би Булгарикум" ЕАД е организирана на територията на гр. София и гр. Видин. В структурата на Дружеството са включени 5 (пет) самостоятелни функционални единици - две производствени бази - в гр. София и в гр. Видин, Централно управление, Център на научноизследователска и развойна дейност (ЦНИРД) и независима Акредитирана лаборатория за изпитване на храни.

Млекопреработвателното предприятие в гр. Видин е ориентирано към производство на свежи и трайни млечни продукти: сирене, кашкавал, пресни и кисели млека и млечнокисели напитки. Производствената база в гр. София е ориентирана към производство на закваски за млечни продукти, пробиотични продукти и функционални храни, базирани на млечнокиселите бактерии. Производствената база в гр. София е по­ тясно свързана с дейността на ЦНИРД.

ЦНИРД включва 4 (четири) лаборатории с модерно оборудване и апаратура, разположени на територията на Производствената база в гр. София. Дейността на центъра е насочена към извършване на задълбочени изследвания на свойствата на щамове и закваски от фирмената колекция, разработки на нови закваски с повишена активност и продукти с подобрени свойства и здравни ползи.

В структурата на „Ел Би Булгарикум" ЕАД функционира и собствена независима Акредитирана лаборатория за изпитване на храни. Лабораторията е независима и е акредитирана по международния стандарт БДС EN 150/IEC 1702 от националния орган по акредитация - Изпълнителна агенция Българска служба за акредитация.

Дружеството реализира своята продукция на пазара главно чрез големите търговски вериги, работещи на територията на страната. „Ел Би Булгарикум" ЕАД развива мрежа от собствени магазини, като общия им брой към момента е 11(единадесет). Същевременно развива и собствена разносна търговия.

В съответствие с щатното разписание и организационната структура на „Ел Би Булгарикум" ЕАД, броят на заетите лица възлиза на 148 служители.

Текущите финансовите отчети се публикуват и са общодостъпни на електронно – информационната система за публични предприятия в интернет страницата на Агенция за публичните предприятия и контрол https://reports.appk.government.bg/.